פלורידה

היסטוריה

עדויות ארכאולוגיות מעידות על כך שפלורידה הייתה מיושבת על ידי אינדיאנים קודם לגילוייה על ידי מגלה הארצות הספרדי, חואן פונסה דה ליאון, באפריל 1513. הספרדים נחתו בחוף פלורידה וקראו לאזור "לה טיירה פלורידה" (La Tierra Florida) - "הארץ הפרחונית".
במהלך השנים שלאחר הגילוי הקימו הן הצרפתים והן הספרדים מושבות באזור. אולם בלא הצלחה מרובה. בשלום פריז שסיים את מלחמת שבע השנים קיבלה בריטניה את פלורידה אך בתום מלחמת העצמאות האמריקאית נתנה את המושבה לספרד. בהסכם אדמס-אוניס משנת 1819 החכירו הספרדים את המדינה לארצות הברית בתמורה לויתורה של ארצות הברית על דרישותיה בטקסס.
ב-3 במרץ 1845 הפכה פלורידה למדינה ה-27 במדינות ארצות הברית.
ב-10 בינואר 1861, שלושה חודשים לפני תחילת מלחמת האזרחים, פרשה פלורידה מהאיחוד ועשרה ימים לאחר מכן הייתה מהמדינות המייסדות של הקונפדרציה. ברם, שיעורי ההשתתפות של תושבי פלורידה במלחמה היה זעום.
עד אמצע המאה ה-20, הייתה פלורידה המדינה הכי פחות מאוכלסת מבין מדינות הדרום. בשנת 1900 גרו בה רק כ-528,000 בני אדם, מתוכם כמעט 44% היו אפרו-אמריקאים. אלימות גזענית וחיפוש אחר הזדמנויות טובות יותר גרמו למספר שיא של שחורים לעזוב את דרום ארצות הברית בהגירה הגדולה לעבר הצפון והמערב התיכון. ארבעים אלף שחורים, שהיוו חמישית מהאוכלוסייה בשנת 1900, עזבו את המדינה.
בשנות ה-20 של המאה ה-20 חלה עלייה חדה בתיירות הנכנסת לפלורידה, אשר גרמה לפיתוח של אזורי תיירות ונופש. העלייה נבלמה בעקבות שני הוריקנים ב-1926 וב-1928, ולאחר המשבר הכלכלי העולמי של 1929 נדרשו לפלורידה כ-10–15 שנה להשתקם מהמשבר.
בעקבות מלחמת העולם השנייה, הגיע לפלורידה גל גדול של מהגרים, אשר בחרו להתיישב בה בשל יוקר המחיה הנמוך, הצמיחה הכלכלית ומזג האוויר הנוח. כיום היא המדינה השנייה בגודלה בדרום ארצות הברית (אחרי טקסס) והמדינה השלישית בגודל אוכלוסייתה בארצות הברית כולה.

גאוגרפיה

פלורידה היא חצי אי בצפונו של מפרץ מקסיקו וגובלת במזרחה באוקיינוס האטלנטי.
הנקודה הגבוה ביותר במדינה היא בריטון היל - 105 מטרים מעל פני הים.
צורת המדינה היא כשל ראש נחש. פלורידה גובלת בג'ורג'יה בצפון, באוקיינוס האטלנטי במזרח, במצר פלורידה בדרום, במפרץ מקסיקו במערב ובאלבמה בצפון מערב.

אקלים

לפלורידה אקלים סובטרופי גשום ובדרום המדינה האקלים טרופי. החורף והסתיו חמימים ויבשים, והאביב והקיץ חמים ולחים.
ב-12 באוגוסט 1992 סופת הוריקן אחת - הוריקן אנדרו גרמה למדינה נזק של 25 מיליארד דולר.
בשנת 2004 פגעו במדינה ארבע סופות הוריקן: הוריקן צ'ארלי ב-13 באוגוסט, הוריקן פרנסס ב־14 באוגוסט - 5 בספטמבר, הוריקן אייוון ב-16 בספטמבר והוריקן ג'ין ב-25 בספטמבר-26 בספטמבר. סופות אלה גרמו למדינה נזק משוער כולל של כ-42 מיליארד דולר.
ב-10 בספטמבר 2017 פגעה במדינה סופת ההוריקן אירמה. אמדן הנזק מהסופה הגיע ל-150 מיליארד דולר, כמו כן שליש מתושבי המדינה נותרו מנותקים מחשמל לכמה ימים. בעקבות הסופה העוצמתית, נשיא ארצות הברית דונלד טראמפ הכריז על פלורידה כאזור מוכה אסון.

ממשל ופוליטיקה


בית המחוקקים של פלורידה מורכב מסנאט בן 40 חברים, ומבית תחתון בו 120 חברים.
המושל הנוכחי של פלורידה הוא רון דה-סנטיס מהמפלגה הרפובליקנית.
על פי חוקת פלורידה אזרחי פלורידה יכולים לאסוף חתימות על מנת ליזום תיקונים לחוקה.

כלכלה

הכלכלה המקומית בפלורידה שווה כטריליון דולרים (1,000,000,000,000$) והיא הרביעית בגודלה בארצות הברית. התוצר המקומי הגולמי שלה שווה כ-5% מכלכלת ארצות הברית. המגזרים הבולטים ביותר בה הם מסחר, תחבורה, בנקאות ונדל"ן. מרכז החלל קנדי נבנה בשנות ה-60 של המאה ה-20 ובעקבותיו עברו למדינה תעשיות חלל ואוויר רבות, ביניהן נאס"א.
חלק חשוב נוסף בכלכלתה של פלורידה הוא מגזר התיירות. מזג האוויר החם וחופי הרחצה הארוכים מהווים אתר תיירות מועדף. במדינה מספר רב של אתרים ובהם דיסניוורלד, סי-וורלד, אולפני יוניברסל פלורידה, מרכז החלל קנדי ונמל החלל קייפ קנוורל (הנמצאים בכף קנברל), הנמצאים באזור אורלנדו. מספר רב של אטרקציות תירותיות נוספות נמצאות באזור מיאמי ובאזור טמפה.
ענפי תעשייה עיקריים הם גידול הדרים ופירות, וכן כריית פוספטים (זרחות). פלורידה ידועה בפירות ההדר שלה והמחוז הידוע בהדרים שלו הוא מחוז אינדיאן ריבר, הממוקם במרכז פלורידה. פירות ההדר מהווים מרכיב חשוב בכלכלת המדינה, מסמלים את המדינה ואף מופיעים על לוחיות הרישוי של המכוניות במדינה. המדינות העיקריות שפלורידה מייצאת אליהם הם ברזיל, קנדה, מקסיקו, גרמניה וקולומביה.
התוצר לנפש עמד ב-2017 על כ-40,000 דולר.

מיסוי

פלורידה היא אחת משבע מדינות ארצות הברית בה אין מס הכנסה אישי. במדינה יש מע"מ בשיעור של 6%, אולם רשויות מקומיות יכולות לגבות מס נוסף ולכן שיעור המע"מ משתנה בין 6% ל-7.5%.